Tom Ridge: Mbikqyrja nga Al-Kaida kishte filluar para 11 shtatorit 2001 - 2004-08-03
Zyrtarët nuk janë të sigurtë në se rrjeti terrorist vazhdon mbikqyrjen apo në se ka planifikuar sulme
Zyrtarë të zbulimit amerikan thanë se mbikqyrja nga ana e rrjetit terrorist Al-Kaida të 5 ndërtesave, të cilat të dielën u vunën nën gadishmërinë e lartë ndaj kërcënimit terrorist, ishte bërë kryesisht para sulmeve të 11 shtatorit 2001. Zyrtarët thanë se shumica e informacionit rreth 5 qendrave financiare është 3 deri 4 vjeçar, madje ata nuk janë të sigurtë në se Al-Kaida vazhdon t’i mbikqyrë këto ndërtesa apo planifikon një sulm ndaj tyre. Megjithatë, Sekretari i departamentit amerikan të sigurisë kombëtare, Tom Ridge, u bëri thirrje amerikanëve që të jenë vigjëlentë. Ai tha sot se pjesë të mbikqyrjes nga Al-Kaida u përmirësuan edhe në janar të këtij viti dhe shtoi se rrjeti terrorist zakonisht i planifikon sulmet e tij me kohë. Në ndërtesat e përfshira në vendimin për ngritjen e shkallës së nivelit të gadishmërisë vazhdojnë të jenë në fuqi masa të rrepta sigurimi. Mes këtyre ndërtesave janë Bursa e New Yorkut, si dhe Banka Botërore dhe Fondi Monetar Ndërkombëtar këtu në Washington. Ndërkohë, anëtarë të partisë konservatore britanike kritikuan përgjigjen e kryeministrit Tony Blair ndaj planeve për sulme terroriste të zbuluara kohët e fundit. Zëdhënësi për marrëdhëniet e brendëshme në partinë konservatore, David Davis i bëri thirrje zotit Blair të japë hollësi për kërcënimet ndaj Britanisë. Ministria e brendëshme e Britanisë është në gadishmëri të lartë. Por ndryshe nga Shtetet e Bashkuara të cilat identifikuan pesë objekte të mundshme, qeveria e zotit Blair nuk kanë dhënë asnjë informacion specifik. Zoti Davis tha se është e çuditshme që britanikët po marrin më shumë informacione nga Shtetet e Bashkuara sesa nga qeveria e tyre. Por ekspertë të terrorizmit theksojnë se megjithëse nuk po thuhet aq shumë për kërcënimet në Britani nuk do të thotë se nuk po merren masat e duhura. //ze//